**Styrkeklasser på Vinderup Skole**

**Et specialpædagogisk undervisningstilbud til skoleelever med særlige behov.**

**Målgruppen**

Styrkeklasserne på Vinderup Skole er et af Holstebro Kommunes tilbud til elever i 0. – 6 (7). klasse, hvis udvikling kræver en særlig hensyntagen og støtte, men i tæt tilknytning til almenområdet. Styrkeklassernes lokaler er derfor også placeret tæt på skolens øvrige klasselokaler, dog på egen gang, og eleverne deltager som udgangspunkt i skolens fællesarrangementer som fx idrætsdage, fagdage og skolefester.

Eleven skal visiteres til et skoletilbud i styrkeklasse, og målgruppen er primært elever med generelle eller specifikke indlæringsvanskeligheder, ADHD, og autisme, men elever med andre betydelige vanskeligheder kan også komme i betragtning.

Enkeltelever fra skolens almenklasser kan desuden støttes med korterevarende praktikforløb i samarbejde med styrkeklasserne. Der visiteres internt til et sådant forløb via skolens ressourcecenter bestående af ledelsesrepræsentanter, fremskudte ressourcepersoner, inklusionsvejleder og psykolog.

**Inklusion**

Det vurderes løbende i samarbejde mellem forældre og fagpersonale om hel - eller delvis inklusion i almenklasse er hensigtsmæssig for den enkelte styrkeklasseelev, dette altid under hensyntagen til barnets læringsmæssige udfordringer.

**Personalet**

Det faste personale i styrkeklasserne er en kombination af lærere og pædagoger med erfaring og uddannelse inden for special pædagogik. Endvidere samarbejdes der med PPR, Videnscenteret, ressourcepersoner internt på skolen som fx inklusionsvejleder, AKT-vejleder, læsevejleder og matematikvejleder omkring de enkelte elevers behov. Det prioriteres, at der er få kendte voksne omkring styrkeklasserne.

Personalet på Vinderup Skole er inspireret af bl.a.. af PALS,  som er en anerkendende pædagogisk tilgang, der skal styrke elevernes trivsel og understøtte deres faglige og sociale udvikling.

**Målsætning**

Styrkeklassernes målsætning er, i samarbejde med forældrene, at skabe et læringsmiljø, hvor målet er faglig, personlig og social udvikling, trivsel og fællesskab under hensyntagen til den enkelte elevs funktionsniveau.

Der arbejdes bl.a. med:

* at højne den sociale kompetence
* at øge selvstændighed og selvhjulpethed
* at bedre sprogforståelse og sprogbrug
* at udvikle arbejdsvaner og forbedre koncentration og opmærksomhed
* at udvikle relevante skolefærdigheder i overensstemmelse med folkeskoleloven
* at oplære i hensigtsmæssige strategier, når ting opleves svært
* at højne følelsesmæssig regulering. At kunne være i sine følelser
* at oplære i specifikke faglige værkstedsdiscipliner
* at forberede overgangen fra grundskole til ungdoms- og voksenliv

**Organisering**

Eleverne undervises i mindre aldersintegrerede klasser, hvor der tages udgangspunkt i elevernes styrkesider og anvendes individuelt tilrettelagte undervisningsforløb i kombination med fællesundervisning.

Klasserne sammensættes så homogent som muligt efter elevernes funktions- og færdighedsniveau og med hensyntagen til sociale match eleverne imellem.

Fag og lektionsantal er som udgangspunkt de samme som for skolens øvrige klasser, dog kan undervisningen i enkelte fag udskydes eller udelades/erstattes af andre fag, hvor det vurderes hensigtsmæssigt.

**Undervisningen**

Den daglige pædagogiske praksis er kendetegnet ved en høj grad af tydelighed og struktur, overskuelighed, regelmæssighed og forudsigelighed (De 9 H’er):

1. Hvad skal jeg lære – indhold
2. Hvorfor skal jeg lære det – skabe mening
3. Hvornår skal jeg arbejde med det – tidspunkt
4. Hvor skal jeg arbejde med det – placering
5. Hvem laver jeg det med – voksne, børn
6. Hvordan lærer/laver jeg det – metode
7. Hvor længe skal jeg lave det – tidsperspektiv
8. Hvor meget skal jeg lave – mængden
9. Hvad skal jeg bagefter – indhold

Der benyttes ofte belønningssystemer og visualisering af fx dagsskemaer og arbejdsplaner. Herudover arbejdes der hver dag med en kendt struktur, kendte rutiner og gentagelser så elevernes mestring kan blive så god som muligt.

’Low Arousal’ er en tilgang til konflikthåndtering og stressreduktion, som er udviklet af professor Andrew McDonnell, og det er den forståelsesramme, vi bruger til at forebygge, forstå og løse konflikter med.

Social færdighedstræning indgår som et væsentligt element i det daglige pædagogiske arbejde. Denne træning har til formål at øge elevernes evne til at aflæse, forstå og dermed håndtere kommunikation mellem mennesker.

Centrale personlige egenskaber er evner såsom selvkontrol, vedholdenhed, nysgerrighed, evnen til at være optimistisk og føle meningsfuldhed. Sociale kompetencer omfatter evnen til at skabe sociale kontakter og kunne håndtere sociale situationer, følelse af tilknytning og empati. Faglige kompetencer omfatter kognitive såvel som faglige kompetencer.

**Årlig revisitation**

Alle elever i et specialpædagogisk skoletilbud skal én gang årligt revisiteres med det formål at sikre, at eleven fortsat gives det rette skoletilbud. Dette sker i samarbejde mellem forældre, skole og PPR.

**Befordring**

Der tilbydes bustransport til og fra skolen efter nærmere fastsatte regler.

**SFO**

Elever visiteret til en styrkeklasse har mulighed for også at blive visiteret til en SFO-plads i specialgruppe.

**Kontakt**

Henvendelser vedr. styrkeklasserne på Vinderup Skole kan rettes til afdelingsleder for styrkeafdelingen Brita Laursen 96 11 56 40. Efter forudgående aftale er det altid muligt at aflægge skolen et besøg for en nærmere orientering.